‘Ons is beter en sterker saam’, sê DA-leierDA-leier Mmusi Maimane. Foto: DA/Twitter “Versoening beteken nie ons almal moet ons diversiteit prysgee nie. Dit beteken nie ons moet ons identiteit prysgee of om verskoning vra vir ons ras, kultuur of taal nie.” Só het Mmusi Maimane, DA-leier, Dinsdag tydens Erfenisviering in Soweto gesê. Volgens Maimane sal Suid-Afrikaners met reg vanjaar besin oor waar hulle vandaan kom. “Ons moet egter ook die tyd benut om te dink aan die erfenis wat ons vir toekomstige generasies wil opbou. Dit beteken ons moet op die toekoms eerder as die verlede fokus.” Ál toekoms wat die moeite werd is om na te streef, is volgens Maimane as verenigde nasie. “Dit is ŉ erkenning en ŉ viering van ons verskeidenheid én ŉ erkenning dat dié verskeidenheid ons sterk en veerkragtig maak. Swart en wit, jonk en oud, Xhosa, Zoeloe of Afrikaans, ons is beter en sterker saam.” Volgens Maimane moet landsburgers nie gehoor gee aan diegene wat sê ons is mekaar se vyand nie. “As hulle vir jou sê dat sekere mense of tale nie in dié land hoort nie, sê vir hulle dat hulle beslis nie namens jou praat nie. Wanneer Panyaza Lesufi openlik sy haat teenoor Afrikaans ten toon stel en probeer om die taal af te sluit, sê vir hom hy is alleen in die geveg.” Die mense wat daarop aandring om ons te verdeel en vir ons te sê dat ons mekaar moet haat en vrees, is nie die Suid-Afrikaners wat ons land sal opbou na die plek wat ons almal weet dit kan wees nie. “Dit is die mense wat nie meer idees het nie. En hulle het in die verlede gewoon, want dit was hulle tyd. Hulle het geen plan of toekomsvisie nie.” Maimane meen die rede hoekom die samelewing verdeel is, is weens die ekonomie wat in die moeilikheid is. Ál manier om die skeiding in ons samelewing te genees is deur welvaart vir almal te skep. Die bou van ŉ inklusiewe ekonomie verg ook regstelling wat onregte uit die verlede betref. “Maar dit moet ŉ regstellingsmodel wees wat almal baat, en nie net ŉ handjievol uitgesoekte kaders wat hulself keer op keer verryk nie. Een manier om dit te doen is om aanvangskapitaal beskikbaar te stel – ŉ werk- en regsfonds – om belowende ondernemers te help om ŉ voet in die deur te kry.” Maimane meen sodra die ekonomie weer op sy voete is, kan die lang proses begin om ons samelewing te hervorm. “Om gesinne op te bou wat sedert apartheid gebroke gebly het, en om die plaag van geslagsgebaseerde geweld uit te wis.” Die herstel van die land se onderwysstelsel is volgens Maimane die belangrikste. “As ons die houvas van ons wrede verlede op jong mense wil verbreek, moet ons begin met ŉ gehalte-opleiding wat hulle voorberei op die toekoms. “Dit is die Suid-Afrika wat ek wil bou. Dit is die erfenis wat ek vir my kinders wil hê. Laat ons hierdie dag vier, laat ons mekaar respekteer en van mekaar leer, en laat ons staan soos ŉ verenigde Suid-Afrika, gebind deur ŉ gedeelde toekoms.”